钦定古今图书集成/明伦汇编/官常典/第773卷 > 公孙侨
## 钦定古今图书集成/明伦汇编/官常典/第773卷 > 公孙侨

按《左传》：襄公八年：“夏四月庚寅，郑子国、子耳侵蔡，获
蔡司马公子燮。郑人皆喜，唯子产不顺，曰：‘小国无文
德而有武功，祸莫大焉。楚人来讨，能勿从乎？从之，晋
师必至。晋楚伐郑，自今郑国不四五年弗得宁矣’。子
国怒之曰：‘尔何知？国有大命而有正卿，童子言焉，将
为戮矣’。”　十年秋九月初，子驷与尉止有争，将御诸
侯之师而黜其车。尉止、获又与之争。子驷抑尉止曰：
“尔车非礼也。”遂弗使献。初，子驷为田洫，司氏、堵氏、侯
氏、子师氏皆丧田焉，故五族聚群。不逞之人因公子
之徒以作乱。于是子驷当国，子国为司马，子耳为司
空，子孔为司徒。冬十月戊辰，尉止、司臣侯。晋堵女父、
子师仆帅贼以入晨，攻执政于西宫之朝，杀子驷、子
国、子耳，劫郑伯以如北宫。子孔知之，故不死。《书》曰：“盗，
言无大夫焉。”子西闻盗，不儆而出尸而追盗，盗入于
北宫，乃归授甲。臣妾多逃，器用多丧。子产闻盗，为门
者，庀群司，闭府库，慎闭藏，完守备，成列而后出，兵车
十七乘，尸而攻盗于北宫。子蟜帅国人助之，杀尉止、
子师仆，盗众尽死，侯晋奔晋。堵女父、司臣、尉翩、司齐
奔宋。子孔当国，为载书，以位序听政，辟大夫诸司门。
子弗顺，将诛之。子产止之，请为之焚书。子孔不可，曰：
“为《书》以定国，众怒而焚之，是众为政也，国不亦难乎？”
子产曰：“众怒难犯，专欲难成，合二难以安国，危之道
也。不如焚书以安众。子得所欲，众亦得安，不亦可乎？
专欲无成，犯众兴祸，子必从之。”乃焚书于仓门之外，
众而后定。　十九年秋八月，郑子孔之为政也专，国
人患之，乃讨西宫之难，与纯门之师。子孔当罪，以其
甲及子革、子良氏之甲守。甲辰，子展、子西率国人伐
之，杀子孔而分其室。《书》曰：“郑杀其大夫。”专也。子然、子
孔，宋子之子也。士子孔，圭妫之子也。圭妫之班亚宋
子，而相亲也；士子孔亦相亲也。僖之四年，子然卒。简
之元年，士子孔卒，司徒孔实相子革。子良之室，三室
如一，故及于难。子革、子良出奔楚，子革为右尹。郑人
使子展当国，子西听政，立子产为卿。　二十二年夏，
晋人征朝于郑。郑人使少正公孙侨对曰：“在晋先君
悼公九年，我寡君于是即位。即位”八月，而我先大夫
子驷从寡君以朝于执事，执事不礼于寡君，寡君惧，
因是行也。我二年六月朝于楚，晋，是以有戏之役，楚
人犹竞而申礼于敝邑。敝邑欲从执事，而惧为大尤，
曰：“晋其谓我不共有礼”，是以不敢携贰于楚。我四年
三月，先大夫子蟜又从寡君以观衅于楚，晋于是乎
有萧鱼之役，谓我“敝邑，迩在晋国，譬诸草木，吾臭味
也，而何敢差池？楚亦不竞，寡君尽其土实，重之以宗
器，以受齐盟。”遂帅群臣，随于执事以会。岁终贰于楚
者，子侯石盂归而讨之。《溴梁》之明年，子蟜老矣，公孙
夏从寡君以朝于君，见于尝酎与执燔焉。间二年，闻
君将靖东，夏四月，又朝以听事。期不朝之间，无岁不
聘，“无役不从，以大国政令之无常，国家罢病，不虞荐
至，无日不惕，岂敢忘职？大国若安定之，其朝夕在庭，
何辱命焉？若不恤其患，而以为口实，其无乃不堪任
命，而翦为仇雠，敝邑是惧。其敢忘君命？委诸执事，执
事实重图之。”　二十四年春，范宣子为政，诸侯之币
重，郑人病之。二月，郑伯如晋。子产寓书于子西，以告
宣子，曰：“‘子为晋国，四邻诸侯，不闻令德，而闻重币，侨
也惑之。侨闻：君子长国家者，非无贿之患，而无令名
之难。夫诸侯之贿聚于公室则诸侯贰，若吾子赖之
则晋国贰，诸侯贰则晋国坏，晋国贰则子之家坏。何
没没也？将焉用贿？夫令名，德之舆也；德，国家之基也。
有基无壤，无亦是务乎？有德则乐，乐则能久。《诗》云：‘乐
只君子，邦家之基’。有令德也夫！上帝临女，无贰尔心’。
有令名也夫！恕思以明德，则令名载而行之。是以远
至迩安。毋宁使人谓子，子实生我，而谓子浚我以生
乎？象有齿，以焚其身，贿也。”宣子说，乃轻币。是行也，郑
伯朝晋，为重币故，且请伐陈也。郑伯稽首，宣子辞。子
西相，曰：“以陈国之介，恃大国而陵虐于敝邑，寡君是
以请罪焉。敢不稽首？”　二十五年初，陈侯会楚子伐
郑。当陈隧者，井堙木刊，郑人怨之。六月，郑子展、子产
帅车七百乘伐陈，宵突陈城，遂入之。陈侯扶其大子
偃师奔墓，遇司马桓子，曰：“载余。”曰：“将巡城。”遇贾获，载其母妻，下之而授公车。公曰：“舍而”母辞，曰：“不祥。”与其
妻扶其母以奔墓，亦免。子展命师无入公宫，与子产
亲御诸门。陈侯使司马桓子赂以宗器。陈侯免，拥社，
使其众男女别而累，以待于朝。子展执絷而见，再拜
稽首，承饮而进献。子美入，数俘而出，祝祓社。司徒致
民，司马致节，司空致地，乃还。　郑子产献捷于晋，戎
服将事。晋人问陈之罪，对曰：“昔虞阏父为周陶正，以
服事我先王。我先王赖其利器用也，与其神明之后
也，庸以元女大姬配胡公，而封诸陈，以备三恪。则我
周之自出，至于今是赖。桓公之乱，蔡人欲立其出。我
先君庄公，奉五父而立之，蔡人杀之，我又与蔡人奉
戴厉公至于庄、宣，皆我之自立。夏氏之乱，成公播荡，
又我之自入，君所知也。今陈忘周之大德，蔑我大惠，
弃我姻亲，介恃楚众，以冯陵我敝邑，不可亿逞。我是
以有往年之告，未获成命，则有我东门之役。当陈隧
者，井堙木刊，敝邑大惧不竞，而耻大姬。天诱其衷，启
敝邑心，陈知其罪，授手于我，用敢献功？”晋人曰：“何故
侵小？”对曰：“先王之命，唯罪所在，各致其辟。且昔天子
之地一圻，列国一同，自是以衰。今大国多数圻矣，若
无侵小，何以至焉？”晋人曰：“何故戎服？”对曰：“我先君武
庄，为平、桓卿士，城濮之役，文公布命曰：‘各复旧职’。命
我文公戎服辅王以授楚，捷不敢废王命故也。”士庄
伯不能诘，复于赵文子。文子曰：“其辞顺，犯顺不祥。”乃
受之。冬十月，子展相郑伯如晋，拜陈之功。子西复伐
陈，陈及郑平。仲尼曰：“《志》有之：言以足志，文以足言。不
言谁知其志？言之无文，行而不远。晋为伯，郑入陈，非
文辞不为功，慎辞哉！”　十二月，晋程郑卒。子产始知
然明，问为政焉。对曰：“视民如子，见不仁者诛之，如鹰
鹯之逐鸟雀也。”子产喜，以语子大叔，且曰：“他日吾见
蔑之面而已，今吾见其心矣。”子大叔问政于子产，子
产曰：“政如农功，日夜思之。思其始而成其终，朝夕而
行之，行无越思。如农之有畔，其过鲜矣。”　二十六年，
郑伯赏入陈之功。三月甲寅朔，享子展，赐之先路三
命之服，先八邑。赐子产次路再命之服，先六邑。子产
辞邑，曰：“自上以下，降杀以两，礼也。臣之位在四。且子
展之功也。臣不敢及赏礼，请辞邑。”公固予之，乃受三
邑。公孙挥曰：“子产其将知政矣。”让不失礼。　楚子秦
人侵吴，及雩娄，闻吴有备而还，遂侵郑。五月，至于城
麇。郑皇颉戍之出，与楚师战，败穿封戍。囚皇颉。公子
围与之争之正于伯州犁。伯州犁曰：“请问于囚。”乃立
囚。伯州犁曰：“所争，君子也，其何不知？”上其手曰：“夫子
为王子围，寡君之贵介弟也。”下其手，曰：“此子为穿封
戍，方城外之县尹也，谁获？”子囚曰：“颉遇王子弱焉。”戍
怒，抽戈逐王子围，弗及。楚人以皇颉归，印堇父与皇
颉戍城麇，楚人囚之以献于秦。郑人取货于印氏以
请之，子大叔为令正，以为请。子产曰：“下获受楚之功，
而取货于郑，不可谓国。秦不其然，若曰拜君之勤，郑
国微君之惠，楚师其犹在敝邑之城下？其可？”弗从？遂
行。秦人不予更币，从子产而后获之。　许灵公如楚，
请伐郑，曰：“师不兴，孤不归矣。”八月，卒于楚。楚子曰：“不
伐郑，何以求诸侯？”冬十月，楚子伐郑。郑人将御之。子
产曰：“晋、楚将平，诸侯将和，楚王是故昧于一来。不如
使逞而归，乃易成也。夫小人之性，衅于勇，啬于祸，以
足其性而求名焉者，非国家之利也。若何从之？”子展
说，不御寇。十二月乙酉，入南里，堕其城，涉于乐氏门
于师之梁县门发，获九人焉。涉于汜而归，而后葬《许。
灵公》　二十八年秋八月，蔡侯归自晋，入于郑，郑伯
享之，不敬。子产曰：“蔡侯其不免乎？日其过此也。君使
子展迋劳于东门之外，而傲。吾曰：‘犹将更之’。”今还，受
享而惰，乃其心也。君小国，事大国，而惰傲以为己心，
将得死乎？若不免，必繇其子。其为君也，淫而不父。侨
闻之，如是者恒有子祸。　九月，郑游吉如晋，告将朝
于楚，以从宋之盟。子产相郑伯以如楚，舍不为坛。外
仆言曰：“昔先大夫相先君，适四国，未尝不为坛。”自是
“至今，亦皆循之。今子草舍，无乃不可乎？”子产曰：“大适
小则为坛，小适大苟舍而已，焉用坛？侨闻之，大适小
有五美：宥其罪戾，赦其过失，救其菑患，赏其德刑，教
其不及，小国不困，怀服如归。是故作坛以昭其功，宣
告后人，无怠于德。小适大有五恶：说其罪戾，请其不
足，行其政事，供其职贡，从其时命。不”然，则重其币帛
以贺其福而吊其凶，皆小国之祸也。焉用作坛以昭
其祸？所以告子孙无昭祸焉可也。　二十九年六月，
吴公子札聘于郑，见子产如旧相识，与之缟带。子产
献纻衣焉，谓子产曰：“郑之执政侈，难将至矣。政必及
子。子为政，慎之以礼。不然，郑国将败。”　冬十一月，郑
伯有使公孙黑如《楚，辞》曰：“楚、郑方恶，而使余往，是杀
余也。”伯有曰：“世行也。”子晳曰：“可则往，难则已，何世之
有？”伯有将强使之。子晳怒，将伐伯有氏，大夫和之。十
二月己巳，郑大夫盟于伯有氏。裨谌曰：“是盟也，其与
几何？《诗》曰：‘君子屡盟，乱是用长’。今是长乱之道也，祸

也。择善而举，则世隆也。天又除之，夺伯有魄。子西即
世，将焉辟之？天祸郑久矣，其必使子产息之，乃犹可
以戾，不然，将亡矣。”　三十年春王正月，子产相郑伯
以如晋。叔向问郑国之政焉。对曰：“吾得见与否，在此
岁也。驷、良方争，未知所成。若有所成，吾得见，乃可知
也。”叔向曰：“不既和矣乎？”对曰：“伯有侈而愎子晳，好在
人上，莫能相下也。虽其和也，犹相积恶也。恶至无日
矣。”　六月，郑子产如陈莅盟。归，复命，告大夫曰：“陈，亡
国也，不可与也。聚禾粟，缮城郭，恃此二者而不抚其
民，其君弱植。公子侈大于卑，大夫敖政多门，以介于
大国，能无亡乎？不过十年矣。”　秋七月，郑伯有耆酒
为窟室，而夜饮酒击钟焉。朝至未已，朝者曰：“公焉在？”
其人曰：“吾公在壑谷。”皆自朝，布路而罢。既而朝，则又
将使子晳如楚，归而饮酒。庚子，子晳以驷氏之甲，伐
而焚之。伯有奔雍梁。醒而后知之，遂奔许。大夫聚谋，
子皮曰：“仲虺之志云：‘乱者取之，亡者侮之’。推亡固存，
国之利也。”罕、驷、丰同生，伯有汰侈，故不免。入，谓子产：
就直助彊。子产曰：“岂为我徒？国之祸难，谁知所敝？或
主彊直，难乃不生，姑成吾所。”辛丑，子产敛伯有氏之
死者而殡之，不及谋而遂行。印段从之。子皮止之。众
曰：“人不我顺，何止焉？”子皮曰：“夫子礼于死者，况生者
乎？”遂自止之。壬寅，子产入，癸卯，子石入，皆受盟于子
晳氏。乙巳，郑伯及其大夫盟于大宫，盟国人于师之
梁之外。伯有闻郑人之盟己也，怒，闻子皮之甲不与
攻己也，喜，曰：“子皮与我矣。”癸丑，晨自墓门之渎入，因
马师颉介于襄库，以伐旧北门。驷带率国人以伐之。
皆召子产。子产曰：“兄弟而及此，吾从天所与。”伯有死
于羊肆，子产襚之，枕之股而哭之，敛而殡诸。伯有之
臣在市侧者。既而葬诸斗城。子驷氏欲攻子产，子皮
怒之曰：“礼，国之干也。杀有礼，祸莫大焉。”乃止。　冬十
月，郑子皮授子产政。辞曰：“国小而偪，族大宠多，不可
为也。”子皮曰：“虎帅以听，谁敢犯子？子善相之。国无小
小，能事大。”国乃宽。子产为政，有事，伯石赂与之邑。子
大叔曰：“国皆其国也，奚独赂焉？”子产曰：“无欲实难，皆
得其欲，以从其事，而要其成。非我有成，其在人乎！何
爱于邑？邑将焉往？”子大叔曰：“若四国何？”子产曰：“非相
违也，而相从也，四国何尤焉？《郑书》有之曰：‘安定国家
必大焉。先姑先安大，以待其所归’。”既伯石惧而归邑，
卒与之。伯有既死，使大史命伯石为卿。辞大史退则
请命焉。复命之，又辞，如是三，乃受策入拜。子产是以
恶其为人也，使次己位。子产使都鄙有章，上下有服，
田有封洫，庐井有伍，大人之忠俭者从而与之，泰侈
者因而毙之。丰卷将祭，请田焉，弗许，曰：“唯君用鲜众
给而已。”子张怒，退而征役。子产奔晋，子皮止之而逐
丰卷。丰卷奔晋，子产请其田里，三年而复之，反其田
里。及其入焉。从政一年，舆人诵之曰：“取我衣冠而褚
之，取我田畴而伍之。孰杀子产，吾其与之。”及三年，又
诵之曰：“我有子弟，子产诲之。我有田畴，子产殖之。子
产而死，谁其嗣之？”　三十一年，公薨之月，子产相郑
伯以如晋。晋侯以我丧故，未之见也。子产使尽坏其
馆之垣，而纳车马焉。士文伯让之曰：“敝邑以政刑之
不修，寇盗充斥，无若诸侯之属辱在寡君者何？是以
令吏人完客所馆，高其闬闳，厚其墙垣，以无忧客使。
今吾子坏之，虽从者能戒，其若异客何？以敝邑之为
盟主，缮完葺墙，以待宾客，若皆毁之，其何以共命？寡
君使丐请命。”对曰：“以敝邑褊小，介于大国，诛求无时，
是以不敢宁居，悉索敝”赋，以来会时事。逢执事之不
闲，而未得见，又不获闻命。未知见时，不敢输币，亦不
敢暴露。其输之，则君之府实也，非荐陈之，不敢输也。
其暴露之，则恐燥湿之不时而朽蠹，以重敝邑之罪。
侨闻文公之为盟主也，宫室卑庳，无观台榭以崇大。
诸侯之馆，馆如公寝，库厩缮修，司空以时平易道路，
圬人以“时塓馆宫室。诸侯宾至，甸设庭燎，仆人巡宫，
车马有所，宾从有代，巾车脂辖，隶人牧圉”，各瞻其事，
百官之属，各展其物。公不留宾，而亦无废事。忧乐同
之事则巡之，教其不知，而恤其不足。宾至如归，无宁
菑患，不畏寇盗，而亦不患燥湿。今铜鞮之宫数里，而
诸侯舍于隶人，门不容车而不可逾越，盗贼“公行，而
夭疠不戒，宾见无时，命不可知。若又勿坏，是无所藏
币以重罪也。敢请执事，将何所命之？虽君之有鲁丧，
亦敝邑之忧也。若获荐币，修垣而行，君之惠也。敢惮
勤劳！”文伯复命。赵文子曰：“信我实不德，而以隶人之
垣以赢诸侯，是吾罪也。”使士文伯谢不敏焉。晋侯见
郑伯有加礼，厚其宴好而归之。乃筑诸侯之馆。叔向
曰：“辞之不可以已也如是夫！子产有辞，诸侯赖之，若
之何其释辞也？《诗》曰：‘辞之辑矣，民之协矣；辞之绎矣，
民之莫矣’。其知之矣。”　十二月，北宫文子相卫襄公，
以如楚、宋之盟故也。过郑，印段迋劳于棐林，如聘礼
而以劳辞。文子入聘，子羽为行人。冯简子与子大叔
逆客，事毕而出，言于卫侯曰：“郑有礼，其数世之福也其无大国之讨乎？《诗》云：‘谁能执热，逝不以濯’。礼之于
政，如热之有濯也。濯以救热，何患之有？子产之从政
也，择能而使之。冯简子能断大事，子大叔美秀而文；
公孙挥能知四国之为，而辨于其大夫之族姓、班位、
贵贱、能否，而又善为辞令。裨谌能谋，谋于野则获，谋”
于邑则否。郑国将有诸侯之事，子产乃问四国之为
于子羽，且使多为辞令，与裨谌乘以适野，使谋可否，
而告冯简子使断之。事成，乃授子大叔使行之以应
对宾客，是以鲜有败事，《北宫文子》所谓有礼也。　郑
人游于乡校，以论执政，然明谓子产曰：“毁乡校如何？”
子产曰：“何为？”夫人朝夕退而游焉，以议“执政之善否。
其所善者，吾则行之；其所恶者，吾则改之。是吾师也，
若之何毁之？我闻忠善以损怨，不闻作威以防怨，岂
不遽止，然犹防川，大决所犯，伤人必多，吾不克救也。
不如小决使道，不如吾闻而药之也。然明曰：‘蔑也，今
而后知吾子之信可事也。小人实不才，若果行此，其
郑国实赖之，岂唯二三臣’。”仲尼闻是语也，曰：“以是观
之，人谓子产不仁，吾不信也。”　子皮欲使尹何为邑，
子产曰：“少，未知可否。”子皮曰：“愿吾爱之，不吾叛也。使
夫往而学焉，夫亦愈知治矣。”子产曰：“不可。人之爱人，
求利之也。今吾子爱人则以政，犹未能操刀而使割
也，其伤实多。子之爱人，伤之而已，其谁敢求爱于子？
子于郑国，栋也。栋折榱崩，侨将厌焉，敢不尽言！子有
美锦，不使人学制焉。大官大邑，身之所庇也，而使学
者制焉，其为美锦，不亦多乎？侨闻学而后入政，未闻
以政学者也。若果行此，必有所害。譬如田猎射御，贯
则能获禽；若未尝登车，射御则败绩。厌覆是惧，何暇
思获？”子皮曰：“善哉，虎不敏！吾闻君子务知大者远者，
小人务知小者近者。我，小人也，衣服附在吾身，我知
而慎之；大官大邑，所以庇身也，我远而慢之。微子之
言，吾不知也。他日，我曰：‘子为郑国，我为吾家以庇焉，
其可也。今而后，知不足。自今请虽吾家，听子而行’。”子
产曰：“人心之不同，如其面焉，吾敢谓子面如吾面乎？
抑心所谓危，亦以告也。”子皮以为忠，故委政焉。子产
是以能为郑国。　昭公元年春，楚公子围聘于郑，且
娶于公孙段氏，伍举为介。将入馆，郑人恶之，使行人
子羽与之言，乃馆于外。既聘，将以众逆。子产患之，使
子羽辞曰：“以敝邑褊小，不足以容从者，请𫮃听命。”令
尹命大宰伯州犁对曰：“君辱贶寡大夫围，谓围，将使
丰氏抚有而室。”围“布几筵，告于庄、共之庙而来。若野
赐之，是委君贶于草莽也，是寡大夫不得列于诸卿
也。不宁唯是，又使围蒙其先君，将不得为寡君老，其
蔑以复矣。唯大夫图之！”子羽曰：“小国无罪，恃实其罪，
将恃大国之安靖己，而无乃包藏祸心以图之。小国
失恃，而惩诸侯，使莫不憾者。距违君命，而有所壅塞，
不行是惧。不然，敝邑馆人之属也，其敢爱丰氏之祧
伍举，知其有备也。请垂櫜而入。”许之。正月乙未，入逆
而出。　夏四月，郑徐吾犯之妹美，公孙楚聘之矣。公
孙黑又使强委禽焉。犯惧，告子产。子产曰：“是国无政，
非子之患也，唯所欲与。犯请于二子，请使女择焉。”皆
许之。子晳盛饰入，布币而出。子南戎服入，左右射，超
乘而出。女自房观之，曰：“子晳信美矣，抑子南夫也？夫
夫妇妇，所谓顺也。”适子南氏，子晳怒。既而櫜甲以见
子南，欲杀之而取其妻。子南知之，执戈逐之，及冲，击
之以戈。子晳伤而归告大夫，曰：“我好见之，不知其有
异志也，故伤。”大夫皆谋之，子产曰：“直钧幼贱有罪，罪
在楚也。”乃执子南而数之曰：“国之大节有五，女皆奸
之，畏君之威，听其政，尊其贵，事其长，养其亲，五者所
以为国也。今君在国，女用兵焉，不畏威也。奸国之纪，
不听政也。子晳上大夫，女嬖大夫，而弗下之，不尊贵
也。幼而不忌，不事长也。兵其从兄，不养亲也。君曰：‘余
不，女忍杀，宥女以远，勉速行乎？无重而罪’。”五月庚辰，
郑放游楚于吴。将行，子南、子产咨于大叔，大叔曰：“吉
不能亢身，焉能亢宗？彼国政也，非私难也。子图郑国，
利则行之，又何疑焉？周公杀管叔而囚蔡叔，夫岂不
爱？王室故也。吉若获戾，子将行之，何有于诸游　郑？”
为游楚乱故。六月丁巳，郑伯及其大夫盟于公孙段。
氏罕虎、公孙侨、公孙段、印、段、游吉、驷带私盟于闺门
之外，实薰隧。公孙黑彊与于盟，使大史书其名，且曰
七子。子产弗讨。　晋侯有疾，郑伯使公孙侨如晋聘，
且问疾。叔向问焉，曰：“寡君之疾病，卜人曰：‘实沈台骀
为祟’，史莫之知。敢问此何神也？”子产曰：“昔高辛氏有
二子，伯曰阏伯，季曰实沈，居于旷林，不相能也。日寻
干戈，以相征讨。后帝不臧，迁阏伯于”商丘，主辰，商人
是因，故辰为商星。迁实沈于大夏，主参，唐人是因，以
服事夏商。其季世曰唐叔虞，当武王邑，姜方震，大叔
梦帝谓己：“余命而子曰虞，将与之唐，属诸参而蕃育
其子孙。”及生，有文在其手曰虞，遂以命之。及成王灭
唐，而封大叔焉，故参为晋星。由是观之，则实沈，参神
也。昔金天氏有裔子“曰昧，为元冥师，生允格、台骀、台
骀能业其官，宣汾洮，障大泽，以处大原。帝用嘉之，封诸汾川。沈、姒、蓐黄，实守其祀。今晋主汾而灭之矣。”由
是观之，则台骀、汾神也，抑此二者不及君身。山川之
神则水旱疠疫之灾，于是乎禜之；日月星辰之神则
雪霜风雨之不时，于是乎禜之。若君身则亦出入饮
食哀乐之事也。山川星辰之神，又何为焉？侨闻之，君
子有四时，朝以听政，昼以访问，夕以修令，夜以安身。
于是乎节宣其气，勿使有所壅闭湫底，以露其体。兹
心不爽，而昏乱百度。今无乃壹之，则生疾矣。侨又闻
之，内官不及同姓，其生不殖。美先尽矣，则相生疾，君
子是以恶之。故《志》曰：“买妾不知其姓，则卜之。违此二
者，古之所慎也。男女辨姓，礼之大司也。今君内实有
四姬焉，其无乃是也乎？若由是，二者弗可为也已。四
姬有省犹可，无则必生疾矣。”叔向曰：“善哉！肸未之闻
也，此皆然矣。”叔向出，行人挥送之。叔向问郑故焉，且
问子晳。对曰：“其与几何？无礼而好陵人，怙富而卑其
上，弗能久矣。”晋侯闻子产之言，曰：“博物君子也。”重贿
之。　楚公子围使公子黑肱、伯州犁城犫、栎、郏。郑人
惧，子产曰：“不害令尹，将行大事，而先除二子也。祸不
及郑，何患焉？”冬，楚公子围将聘于郑，伍举为介。未出
竟，闻王有疾而还，伍举遂聘。十一月己酉，公子围至，
入问王疾，缢而弑之。楚灵王即位。郑游吉如楚，归谓
子产曰：“具行器矣。楚王汰侈而自说其事，必合诸侯，
吾往无日矣。”子产曰：“不数年未能也。”　二年秋，郑公
孙黑将作乱，欲去游氏而代其位，伤疾，作而不果。驷
氏与诸大夫欲杀之。子产在鄙，闻之，惧，弗及乘，遽而
至，使吏数之曰：“伯有之乱，以大国之事，而未尔讨也。
尔有乱心，无厌，国不女堪。专伐伯有，而罪一也；昆弟
争室，而非二也。薰隧之盟，女矫君位，而罪三也。有死
罪三，何以堪之？不速死，大刑将至。”再拜稽首辞曰：“死
在朝夕，无助天为虐。”子产曰：“人谁不死？凶人不终，命
也。作凶事，为凶人，不助天，其助凶人乎？请以印为《褚
师》。”子产曰：“印也若才，君将任之；不才，将朝夕从女。女
罪之不恤，而又何请焉？不速死，司寇将至。”七月壬寅，
缢，尸诸周氏之衢，加木焉。　三年十月，郑伯如楚，子
产相。楚子享之，赋《吉日》。既享，子产乃具田，备王以田
江南之梦。　四年春王正月，许男如楚，楚子止之，遂
止。郑伯复田江南，许男与焉。使椒举如晋求诸侯，二
君待之。楚子问于子产曰：“晋其许我诸侯乎？”对曰：“许
君，晋君少安，不在诸侯。其大夫多求，莫匡其君。在宋
之盟，又曰‘如一。若不许，君将焉用之’？”王曰：“诸侯其来
乎？”对曰：“必来。从宋之盟，承君之欢，不畏大国，何故不
来？不来者，其鲁、卫、曹、邾乎！曹畏宋，邾畏鲁，鲁、卫偪于
齐，而亲于晋，唯是不来，其馀君之所及也，谁敢不至？”
王曰：“然则吾所求者，无不可乎？”对曰：“求逞于人，不可
与人同欲”尽济。　夏，诸侯如楚，鲁、卫、曹、邾不会。曹、邾
辞以难。公辞以时祭，卫侯辞以疾。郑伯先待于申。六
月丙午，楚子合诸侯于申。椒举言于楚子曰：“臣闻诸
侯无归，礼以为归。今君始得诸侯，其慎礼矣。霸之济
否，在此会也。昔夏启有钧台之享，商汤有景、亳之命，
周武有孟津之誓，成有岐阳之蒐，康有酆宫之朝，穆
有涂山之会，齐桓有召陵之师，晋文有践土之盟，君
其何用？宋向戍、郑公孙侨在，诸侯之良也，君其选焉。”
王曰：“吾用齐桓。”王使问礼于左师与子产，左师曰：“小
国习之，大国用之，敢不荐闻？”献公合诸侯之礼六，子
产曰：“小国共职，敢不荐守？”献伯子男会公之礼六，君
子谓合。左师善守先代，子产善相小国，王使椒举侍
于后以规过，卒事不规。王问其故，对曰：“礼吾未见者
有六焉，又何以规宋”大子佐后至王田于武城，久而
弗见。椒举请辞焉。王使往曰：“属有宗祧之事于武城，
寡君将堕币焉，敢谢？”后见徐子，吴出也，以为贰焉，故
执诸申楚子，示诸侯侈。椒举曰：“夫六王二公之事，皆
所以示诸侯，礼也。诸侯所由用命也。夏桀为仍之会，
有缗叛之；商纣为黎之蒐，东夷叛之；周幽为大室之
盟，戎狄叛之：皆所以示诸侯汰也，诸侯所由弃命也。
今君以汰，无乃不济乎？”王弗听。子产见左师曰：“吾不
患楚矣。汰而愎谏，不过十年。”左师曰：“然。不十年侈，其
恶不远，远恶而后弃。善亦如之，德远而后兴。”　九月，
郑子产作《丘赋》。国人谤之曰：“其父死于路，已为虿尾
以令于国，国将若之何？”子宽以告。子产曰：“何害？苟利
社稷，死生以之。且吾闻为善者不改其度，故能有济
也。民不可逞，度不可改。《诗》曰：‘礼义不愆，何恤于人’？言
吾不迁矣。”浑罕曰：“国氏其先亡乎？君子作法于凉，其
敝犹贪；作法于贪，敝将若之何？”姬在列者，“蔡及曹、滕
其先亡乎？偪而无礼，郑先卫亡，偪而无法。政不率法，
而制于心。民各有心，何上之有？”　五年春，楚子以屈
生为莫敖，使与令尹子荡如晋逆女。晋侯送女于邢
丘。子产相郑伯，会晋侯于邢丘。　六年二月，郑人铸
刑书，叔向使诒子产。《书》曰：“始吾有虞于子，今则已矣。
昔先王议事以制，不为刑辟，惧”民之有争心也，犹不
可禁御。是故闲之以义，纠之以政，行之以礼，守之以
信，奉之以仁，制为禄位，以劝其从，严断刑罚以威其淫。惧其未也，故诲之以忠，耸之以行，教之以务，使之
以和，临之以敬，莅之以彊，断之以刚。犹求圣哲之上，
明察之官，忠信之长，慈惠之师，民于是乎可任使也，
而不生祸乱。民知有辟，则不忌于上，并有争心以征
于书，而徼幸以成之，弗可为矣。夏有乱政，而作《禹刑》；
商有乱政，而作《汤刑》；周有乱政，而作《九刑》。三辟之兴，
皆叔世也。今吾子相郑国，作封洫，立谤政，制参辟，铸
刑书，将以靖民，不亦难乎？《诗》曰：“仪式刑文王之德，日
靖四方。”又曰：“仪刑文王，万邦作孚。”如是，何辟之有？民
“知争端矣，将弃礼而征于书。锥刀之末，将尽争之。乱
狱滋丰，贿赂并行。终子之世，郑其败乎！肸闻之：‘国将
亡，必多制’。其此之谓乎！”复《书》曰：“若吾子之言，侨不才，
不能及子孙，吾以救世也。既不承命，敢忘大惠？”士文
伯曰：“火见，郑其火乎？火未出而作火以铸刑器，藏争
辟焉。火如象之，不火何为？”六月丙戌，郑灾。　七年夏，
郑子产聘于晋，晋侯有疾，韩宣子逆客，私焉，曰：“寡君
寝疾，于今三月矣，并走群望，有加而无瘳。今梦黄熊
入于寝门，其何厉鬼也？”对曰：“以君之明，子为大政，其
何厉之有？昔尧殛鲧于羽山，其神化为黄熊，以入于
羽渊，实为夏郊，三代祀之。晋为盟主，其或者未之祀
也乎？”韩子祀夏郊，晋侯有间，赐子产、莒之二方鼎，子
产为丰施，归州田于韩宣子，曰：“日，君以夫公孙段为
能任其事，而赐之州田。今无禄早世，不获久享君德，
其子弗敢有不敢以闻于君，私致诸子。”宣子辞，子产
曰：“古人有言曰：‘其父析薪，其子弗克负荷’。施将惧不
能任其先人之禄，其况能任大国之赐？纵吾子为政
而可后之人。若属有疆场之言，敝邑获戾，而丰氏受
其大讨。吾子取州，是免敝邑于戾，而建置丰氏也。敢
以为请。”宣子受之，以告晋侯。晋侯以与宣子。宣子为
初言，病有之，以易原县于乐大心。　郑人相惊，以伯
有曰：“伯有至矣。”则皆走，不知所往。铸刑书之。岁二月，
或梦伯有介而行，曰：“壬子，余将杀带也。”明年壬“寅，余
又将杀段也。”及壬子，驷带卒，国人益惧。齐、燕平之月
壬寅，公孙段卒，国人愈惧。其明月，子产立公孙泄及
良止以抚之，乃止。子大叔问其故，子产曰：“鬼有所归，
乃不为厉，吾为之归也。”大叔曰：“公孙泄何为？”子产曰：
“说也。为身无义而图说，从政有所反之，以取媚也。不
媚不信，不信，民不从也。”及子产适晋，赵景子问焉，曰：
“伯有犹能为鬼乎？”子产曰：“能。人生始化曰魄，既生魄
阳曰魂。用物精多则魂魄彊，是以有精爽，至于神明。
匹夫匹妇彊死，其魂魄犹能冯依于人，以为淫厉，况
良霄，我先君穆公之胄，子良之孙，子耳之子，敝邑之
卿，从政三世矣。郑虽无腆，抑谚曰：‘蕞尔国而三世执
其政柄’。其用物”也弘矣，其取精也多矣，其族又大，所
冯厚矣，而彊死能为鬼，不亦宜乎！　子皮之族，饮酒
无度，故马师氏与子皮氏有恶。齐师还自燕之月，罕
朔杀罕魋，罕朔奔晋。韩宣子问其位于子产，子产曰：
“君之羁臣，苟得容以逃死，何位之敢？择卿违从大夫
之位，罪人以其罪降，古之制也。朔于敝邑，亚大夫也。
其”官，马师也。“获戾而逃，唯执政所寘之，得免其死，为
惠大矣，又敢求位。”宣子为子产之敏也，使从嬖大夫。

十年“秋七月晋平公卒。” 郑伯如晋，及河晋人辞之。

游吉遂如晋。九月，叔孙婼、齐国弱、宋华定、卫北宫喜、
郑罕虎、许人、曹人、莒人、邾人、滕人、薛人、杞人、小邾人
如晋。葬平公也。郑子皮将以币行，子产曰：“丧焉用币？
用币必百两，百两必千人。千人至将不行，不行必尽
用之，几千人而国不亡。”子皮固请以行。既葬，诸侯之
大夫欲因见新君。叔孙昭子曰：“非礼也。”弗听。叔向辞
之曰：“大夫之事毕矣，而又命孤，孤斩焉，在衰绖之中。
其以嘉服见，则丧礼未毕；其以丧服见，是重受吊也。
大夫将若之何？”皆无辞以见。子皮尽用其币。归谓子
羽曰：“非知之实难，将在行之。夫子知之矣，我则不足。
《书》曰：‘欲败度，纵败礼’。我之谓矣。夫子知度与礼矣。我
实纵欲而不能自克也。”　十一年夏四月，楚师在蔡。
晋荀吴谓韩宣子曰：“不能救陈，又不能救蔡，物以无
亲，晋之不能，亦可知也。已为盟主，而不恤亡国，将焉
用之？”秋，会于《厥慭》，谋救蔡也。郑子皮将行，子产曰：“行
不远，不能救蔡也。蔡小而不顺，楚大而不德，天将弃
蔡以壅楚，盈而罚之，蔡必亡矣。且丧君而能守者鲜
矣。三年王其有咎乎？美恶周，必复王恶周矣。”晋人使
狐父请蔡于楚，弗许。　十二年春三月，郑简公卒，将
为葬除。及游氏之庙将毁焉。子大叔使其除，徒执用
以立，而无庸毁，曰：“子产过女，而问何故不毁？乃曰：‘不
忍庙也，诺，将毁矣’。”既如是，子产乃使辟之。司墓之室，
有当道者，毁之则朝而塴，弗毁则日中而塴。子大叔
请毁之，曰：“无若诸侯之宾何？”子产曰：“诸侯之宾能来
会吾丧，岂惮日中？无损于宾，而民不害，何故不为？”遂
弗毁，日中而葬。君子谓子产于是乎知礼。礼无毁人
以自成也。　夏，晋侯享诸侯。子产相郑伯，辞于享，请
免丧而后听命。晋人许之，礼也。　十三年，晋成虒祁，
诸侯朝而归者，皆有贰心。为取郠故，晋将以诸侯来讨。叔向曰：“诸侯不可以不示威。”乃并征会，告于吴。秋，
晋侯会吴子于良水，道不可，吴子辞，乃还。七月丙寅，
治兵于邾南，甲车四千乘，羊舌鲋摄司马，遂合诸侯
于平丘。子产、子大叔相郑伯以会，子产以幄幕九张
行，子大叔以四十。既而悔之，每舍损焉。及会，亦如之。
次于卫地。　八月甲戌，同盟于平丘，齐服也。令诸侯
日中造于除。癸酉，退朝，子产命外仆速张于除，子大
叔止之，使待明日。及夕，子产闻其未张也，使速往，乃
无所张矣。及盟，子产争承曰：“昔天子班贡，轻重以列。
列尊贡重，周之制也。卑而贡重者，甸服也。郑，伯男也。
而使从公侯之贡，惧弗给也。敢以为请。诸侯靖兵，好
以为事，行理之命，无月不至。贡之无艺，小国有阙，所
以得罪也。诸侯修盟，存小国也。贡献无极，亡可待也。
存亡之制，将在今矣。”自日中以争，至于昏，晋人许之。
既盟，子大叔咎之曰：“诸侯若讨，其可渎乎？”子产曰：“晋
政多门，贰偷之不暇，何暇讨？国不竞亦陵，何国之为？”
子产归，未至，闻子皮卒，哭，且曰：“吾已无为为善矣，唯
夫子知我。”仲尼谓：“子产于是行也，足以为国基矣。《诗》
曰：‘乐只君子，邦家之基’。子产，君子之求乐者也。且曰：
‘合诸侯，艺贡事，礼也’。”　十六年三月，晋韩起聘于郑，
郑伯享之。子产戒曰：“苟有位于朝，无有不共恪。”孔张
后至，立于客间，执政御之适客后，又御之适县间，客
从而笑之。事毕，富子谏曰：“夫大国之人，不可不慎也，
几为之笑，而不陵我？我皆有礼，夫犹鄙我。国而无礼，
何以求荣？孔张失位，吾子之耻也！”子产怒曰：“发命之
不衷，出令之不信，刑之颇类，狱之放纷，会朝之不敬，
使命之不听，取陵于大国，罢民而无功，罪及而弗知，
侨之耻也。孔张，君之昆孙，子孔之后也，执政之嗣也。
为嗣大夫，承命以使，周于诸侯，国人所尊，诸侯所知。
立于朝而祀于家，有禄于国，有赋于军，丧祭有职，受
脤归脤。其祭在庙，已有著位。在位数世，世守其业，而
忘其所侨，焉得耻之？辟邪之人，而皆及执政，是先王
无刑罚也。子宁以他规我？”宣子有环，其一在郑商宣
子谒诸郑伯，子产弗与，曰：“非官府之守器也，寡君不
知。”子大叔子羽谓子产曰：“韩子亦无几求晋国，亦未
可以贰晋国，韩子不可偷也。若属有谗人交斗其间，
鬼神而助之，以兴其凶怒，悔之何及？吾子何爱于一
环？其以取憎于大国也，盍求而与之？”子产曰：“吾非偷
晋，而有贰心，将终事之，是以弗与忠信故也。侨闻君
子非无贿之难立，而无令名之患。侨闻为国非不能”
事大字小之难，无礼以定其位之患。夫大国之人，令
于小国而皆获其求，将何以给之？一共一否，为罪滋
大。大国之求，无礼以斥之，何餍之有？吾且为鄙邑，则
失位矣。若韩子奉命以使而求玉焉，贪淫甚矣，独非
罪乎？出一玉以起二罪，吾又失位，韩子成贪，将焉用
之？且吾以玉贾罪，不亦锐乎？韩子买诸贾人，既成贾
矣，商人曰：“必告君大夫。”韩子请诸子产，曰：“日起请夫
环，执政弗义，弗敢复也。今买诸商人。”商人曰：“必以闻，
敢以为请。”子产对曰：“昔我先君桓公，与商人皆出自
周，庸次比耦，以艾杀此地，斩之蓬蒿藜藿，而共处之。
世有盟誓，以相信也。曰：‘尔无我叛，我无强贾，毋或丐
夺。尔有利市宝贿，我勿与知。恃此质誓，故能相保，以
至于今。今吾子以好来辱，而谓敝邑强夺商人，是教
敝邑背盟誓也，毋乃不可乎？吾子得玉而失诸侯，必
不为也。若大国令而共无艺，郑鄙邑也，亦弗为也。侨
若献玉，不知所成，敢私布之’！”韩子辞玉，曰：“起不敏，敢
求玉以徼二罪，敢辞之！”夏四月，郑六卿饯宣子于郊。
宣子曰：“二三君子请皆赋，起亦以知《郑志》。”子齹赋《野
有蔓草》，宣子曰：“孺子善哉！吾有望矣。”子产赋《郑之羔
裘》，宣子曰：“起不堪也。”子大叔赋《褰裳》，宣子曰：“起在此，
敢勤子至于他人乎？”子大叔拜。宣子曰：“善哉，子之言！
是不有是事，其能终乎？”子游赋《风雨》，子旗赋《有女同
车》，子柳赋《萚兮》，宣子喜曰：“郑其庶乎！二三君子以君
命贶？起”赋不出郑志，皆昵燕好也。二三君子，数世之
主也，可以无惧矣。宣子皆献马焉，而赋我将。子产拜，
使五卿皆拜，曰：“吾子靖乱，敢不拜德？”宣子私觐于子
产，以玉与马，曰：“子命起，舍夫玉，是赐我玉而免吾死
也。敢不借手以拜？”　九月，大雩，旱也。郑大旱，使屠击、
祝款、竖柎有事于桑山，斩其“木，不雨。”子产曰：“有事于
山，蓺，山林也，而斩其木，其罪大矣。”夺之官邑。　十七
年冬，有星孛于大辰，西及汉。郑裨灶言于子产曰：“宋、
卫、陈、郑将同日火。若我用瓘斝玉瓒，郑必不火。”子产
弗与。　十八年夏五月壬午，宋、卫、陈、郑皆火。裨灶曰：
“不用吾言，郑又将火。”郑人请用之，子产不可。子大叔
曰：“宝以保民也。若有火，国几亡，可以救亡，子何爱焉？”
子产曰：“天道远，人道迩，非所及也。何以知之？灶焉知
天道？是亦多言矣，岂不或信？”遂不与，亦不复火。郑之
未灾也，里析告子产曰：“将有大祥，民震动，国几亡，吾
身泯焉，弗良及也。国迁，其可乎？”子产曰：“虽可，吾不足
以定迁矣。”及火，里析死矣，未葬，子产使舆三十人迁
其柩。火作，子产辞晋公子、公孙于东门。使司寇出新客，禁旧客勿出于宫。使子宽、子上巡群屏摄，至于大
宫。使公孙登徙大龟。使祝史徙主祏于周庙，告卜先
君。使府人、库人各儆其事。商成公儆司宫，出旧宫人，
寘诸火所不及。司马、司寇列居火道，行火所焮。城下
之人伍列登城。明日，使野司寇各保其“征。郊人助祝
史除于国北，禳火于元冥，回禄祈于四鄘，书焚室而
宽其征，与之材，三日哭。国不市，使行人告于诸侯，宋、
卫皆如是。”陈不救火，许不吊灾，君子是以知陈、许之
先亡也。　七月，郑子产为火，故大为社祓，禳于四方，
振除火灾，礼也。乃简兵大蒐，将为蒐除。子大叔之庙
在道南，其寝在道北，其庭小过，期三日，使除徒陈于
道南庙北，曰：“子产过女，而命速除。”乃毁于而乡。子产
朝过而怒之。除者南毁。子产及冲，使从者止之，曰：“毁
于北方，火之作也。”子产授兵，登陴。子大叔曰：“晋无乃
讨乎？”子产曰：“吾闻之，小国忘守则危，况有灾乎？国之
不可小有备故也。”既晋之边吏让郑曰：“郑国有灾，晋
君大夫不敢宁居。卜筮走望，不爱牲玉。郑之有灾，寡
君之忧也。今执事撊然，授兵登陴，将以谁罪？”边人恐
惧，不敢不告。子产对曰：“若吾子之言，敝邑之灾，君之
忧也。敝邑失政，天降之灾，又惧谗慝之间谋之，以启
贪人，荐为敝邑不利，以重君之忧。幸而不亡，犹可说
也；不幸而亡，君虽忧之，亦无及也。郑有他竟，望走在
晋。既事晋矣，其敢有二心？”　十九年，是岁也，郑驷偃
卒。子游娶于晋大夫，生丝，弱其父兄，立子瑕。子产憎
其为人也，且以为不顺，弗许，亦弗止。驷氏耸。他日，丝
以告其舅。冬，晋人使以币如郑，问驷乞之立故。驷氏
惧驷乞欲逃，子产弗遣。请龟以卜，亦弗予。大夫谋对，
子产不待而对客曰：“郑国不天，寡君之二三臣，札、瘥
夭昏，今又丧我先大夫偃，其子幼弱，其一二父兄惧
队宗主，私族于谋，而立长亲。寡君与其二三老曰：‘抑
天实剥乱是，吾何知焉？《谚》曰：‘无过乱门’。民有兵乱，犹
惮过之，而况敢知天之所乱’？今大夫将问其故，抑寡
君实不敢知，其谁实知之？平丘之会，君寻旧盟，曰：‘无
或失职。若寡君之二三臣，其即世者晋大夫而专制
其位，是晋之县鄙也，何国之为’？”辞客币而报其使，晋
人舍之。　郑大水，龙斗于时门之外洧渊。国人请为
禜焉，子产弗许，曰：“我斗龙，不我觌也。龙斗，我独何觌
焉？禳之，则彼其室也。吾无求于龙，龙亦无求于我。”乃
止也。　二十年，郑子产有疾，谓子大叔曰：“我死，子必
为政。唯有德者能以宽服民，其次莫如猛。夫火烈，民
望而畏之，故鲜死焉；水懦弱，民狎而翫之，则多死焉。
故宽难疾”，数月而卒。大叔为政，不忍猛而宽。郑国多
盗，取人于萑苻之泽。大叔悔之，曰：“吾早从夫子，不及
此。”兴徒兵以攻萑苻之盗，尽杀之。盗少止。仲尼曰：“善
哉！政宽则民慢，慢则纠之以猛，猛则民残，残”则施之
以宽。宽以济猛，猛以济宽，政是以和。《诗》曰：“民亦劳止，
汔可小康。惠此中国，以绥四方。”施之以宽也。毋从诡
随，以谨无良，式遏寇虐，惨不畏明，纠之以猛也；柔远
能迩，以定我王。平之以和也。又曰：“不竞不絿，不刚不
柔，布政优优，百禄是遒。”和之至也。“及子产卒，仲尼闻
之，出涕曰：‘古之遗爱也’。”　按《家语》子游问于孔子曰：
“夫子之极言，子产之惠也，可得闻乎？”孔子曰：“‘惠在爱
民而已矣’。子游曰：‘爱民谓之德教，何翅施惠哉’？”孔子
曰：“夫子产者，犹众人之母也，能食之，弗能教也。”子游
曰：“其事可言乎？”孔子曰：“子产以所乘之舆济冬涉者，
是爱无教也。”　子贡问于孔子曰：“夫子之于子产、晏
子可谓至矣。敢问”二大夫之所自为，夫子所以与之
者？孔子曰：“夫子产于民为惠主，于学为博物。晏子于
君为忠臣，而行为敬敏，故吾皆以兄事之而加爱敬。”

按《列子》：“子产相郑，专国之政三年，善者服其化恶。”

者畏其禁，郑国以治，诸侯惮之。而有兄曰公孙朝，有
弟曰公孙穆。朝好酒，穆好色。“朝之室也，聚酒千锺，积
麹成封，望门百步，醴浆之气，逆于人鼻。方其荒于酒
也，不知世道之安危，人理之悔𠫤，室内之有无，九族
之亲疏，存亡之哀乐也，虽水火兵刃交于前，弗知也。
穆之后庭，比房数十，皆择稚齿婑媠者以盈之。方其
耽于色也，屏亲眤，绝交游，逃于后庭，以昼足夜，三月
一出，意犹未惬。乡有处子之娥姣者，必贿而招之，媒
而挑之，弗获而后已。”子产日夜以为戚，密造邓析而
谋之曰：“侨闻治身以及家，治家以及国，此言自于近
至于远也。侨为国则治矣，而家则乱矣，其道逆邪？将
奚方以救二子？子其诏之。”邓析曰：“吾怪之久矣，未敢
先言。子奚不时其治也？喻以性命之重，诱以礼义之
尊乎？”子产用邓析之言，因间以谒其兄弟而告之曰：
“人之所以贵于禽兽者智虑，智虑之所将者礼义，礼
义成则名位至矣，若触情而动，耽于嗜欲，则性命危
矣。子纳侨之言，则朝自悔而夕食禄矣。”朝穆曰：“吾知
之久矣，择之亦久矣”，岂待若言而后识之哉！凡生之
难遇，死之易及，以难遇之生，俟易及之死，可孰念哉？
而欲尊礼义以夸人，矫性情以招名，吾以此为弗若
死也。为欲尽一生之欢，穷当年之乐，唯患腹溢而不得恣口之饮，力惫而不得肆情于色，不遑忧名声之
丑，性命之危也。且若以治国之能夸物，欲以说辞乱
我之“心，荣禄喜我之意，不亦鄙而可怜哉！我又欲与
若别之。夫善治外者，物未必治而身交苦；善治内者，
物未必乱，而性交逸。以若之治外，其法可暂行于一
国，未合于人心；以我之治内，可推之于天下，君臣之
道息矣。吾尝欲以此术喻之，若反以彼术而教我哉？”
子产茫然无以应之。他日，以告邓析。邓析曰：“子与真
人居而不知也，孰谓子智者乎？郑国之治偶耳，非子
之功也。”　按《庄子》：申徒嘉，兀者也，而与郑子产同师
于伯昏无人。子产谓申徒嘉曰：“我先出则子止，子先
出则我止。”其明日，又与合堂同席而坐。子产谓申徒
嘉曰：“我先出则子止，子先出则我止。今我将出，子可
以止乎？其未邪？且子见执政而不违，子齐执政乎？”申
徒嘉曰：“先生之门，固有执政焉如此哉？子而说子之
执政而后人者也？闻之曰：‘鉴明则尘垢不止，止则不
明也。久与贤人处则无过’。今子之所取大者，先生也，
而犹出言若是，不亦过乎？”子产曰：“子既若是矣，犹与
尧争善。计子之德，不足以自反邪？”申徒嘉曰：“自状其
过以不当亡者众；不状其过，以不当存者寡。知不可
奈何而安之若命，唯有德者能之。”游于羿之彀中，中
央者，中地也，然而不中者，命也。人以其全足笑吾不
全足者众矣，我怫然而怒，而适先生之所，则废然而
反。不知先生之洗我以善邪？吾与夫子游十九年，而
未尝知吾兀者也。今子与我游于形骸之内，而子“索
我于形骸之外，不亦过乎？”子产蹴然改容更貌，曰：“子
无乃称”

按《韩非子外储说左上篇》：“‘郑简公谓子产曰：‘国小，迫
于荆、晋之间。今城郭不完，兵甲不备，不可以待不虞’。
子产曰：‘臣闭其外也已远矣，而守其内也已固矣，虽
小国，犹不危之也。君其勿忧’！是以没简公身无患’。子
产相郑简公，谓子产曰：‘饮酒不乐也，俎豆不大，钟鼓
竽瑟不鸣，寡人之事不一，国家不定，百姓不治，耕战
不辑睦，亦子之罪。子有职，寡人亦有职，各守其职。子
产退而为政五年，国无盗贼，道不拾遗。桃枣荫于街
者，莫有援也。锥刀遗道，三日可反，三年不变，民无饥
也’。”　《外储说左下篇》：“子产者，子国之子也。子产忠于
郑君，子国谯怒之曰：‘夫介异于人臣，而独忠于主。主
贤明，能听汝；不明，将不汝听；听与不听’”，未可必知，而
汝已离于群臣，离于群臣则必危汝身矣，非徒危己
也，又且危。《父　难》三篇。郑子产晨出，过东匠之闾，闻
妇人之哭，抚其御之手而听之。有间，遣吏执而问之，
则手绞其夫者也。异日其御问曰：“夫子何以知之？”子
产曰：“其声惧。凡人于其亲爱也，始病而忧，临死而惧，
已死而哀。今哭夫已死，不”哀而惧，是以知其有奸也。
按《韩诗外传》，子产之治郑，一年而负罚之过省，二年
而刑杀之罪亡，三年而库无拘人。故民归之如水就
下，爱之如孝子，敬父母。子产病将死，国人皆吁嗟曰：
“谁可使代子产死者乎？”及其不免死也，士大夫哭之
于朝，商贾哭之于市，农夫哭之于野，哭子产者皆如
丧父母。　有相与讼者，子产离之，而无使得通辞，倒
其言以告而知之。

按《史记循吏列传》：“子产者，郑之列大夫也。郑昭君之
时，以所爱徐氏为相，国乱，上下不亲，父子不和。大宫
子期言之君，以子产为相。为相一年，竖子不戏狎，斑
白不提挈，僮子不犁畔；二年，市不豫贾；三年，门不夜
关，道不拾遗；四年，田器不归；五年，士无尺籍。丧期不
令而治。治郑二十六年而死。丁壮号哭，老人儿啼，曰：
‘子产去，我死乎？民将安归’？”　按《郑世家》：简公三年，相
子驷欲自立为君，公子子孔使尉止杀相子驷而代
之。子孔又欲自立，子产曰：“子驷为不可诛之，今又效
之，是乱无时息也。”于是子孔从之而相郑简公。十二
年，简公怒相子孔专国权，诛之，而以子产为卿。十九
年，简公如晋请卫君还，而封子产以六邑，子产让，受
其三邑。二十二年，吴使延陵季子于郑，见子产如旧
交，子产厚遇季子。二十三年，诸公子争宠相杀，又欲
杀子产。公子或谏曰：“子产仁人，郑所以存者，子产也，
勿杀。”乃止。二十五年，郑使子产于晋，问平公疾。二十
七年夏，郑简公朝晋。冬，畏楚灵王之彊，又朝楚，子产
从。二十八年，郑君病，使子产会诸侯，与楚灵王盟于
申，诛齐庆封。三十六年，简公卒，子定公宁立。秋，定公
朝晋昭公。定公四年，晋昭公卒，其六卿彊，公室卑。子
产谓韩宣子曰：“为政必以德，毋忘所以立。”六年，郑火，
公欲禳之。子产曰：“不如修德。”十三年，定公卒，子献公
虿立。献公十三年卒，子声公胜立。当是时，晋六卿、彊
侵夺郑，郑遂弱。《声公》五年，郑相子产卒。郑人皆哭泣，
悲之如亡亲戚。子产者，郑成公少子也，为人仁爱人，
事君忠厚。孔子尝过郑，与子产如兄弟云。及闻子产
死，孔子为泣曰：“古之遗爱也。”兄事子产。

按：《说苑政理篇》：“子产相郑，简公谓子产曰：‘内政毋出，
外政毋入。夫衣裘之不美，车服之不饰，子女之不洁寡人之丑也；国家之不治，封疆之不正，夫子之丑也’。”
子产相郑，终简公之身，内无国中之乱，外无诸侯之
患也。